|  |  |
| --- | --- |
| **Leverancetitel** | Analyse af datamæssige og tekniske forudsætninger for realisering af centrale udfordringer på forsyningsområdet |
| **Leverancenummer** | 1.1 |
| **Tovholder (ansvarlig aktør)** | KDS og FORCE Technology |
| **Ansvarlig arbejdsspor** | Arbejdsspor 1: Dataøkosystem og sektorkobling |
| **FFD-målsætning(er)/Grundprincip(er)** | Målsætning 1 – Fremme et økosystem for forsyningsdata |
| **Afsluttes** | *Q1 2026* |
| **Godkender** | FFD |

#### Beskrivelse

Leverancen er udledt af TAUs Leverance 1, "*Analyse af rammer for dataøkosystem for forsyningsområdet*". En central konklusion fra den indledende analyse er, at der er behov for en nærmere afdækning af de konkrete behov og udfordringer, som et dataøkosystem skal kunne understøtte. Formålet med leverancen er gennem analyse af konkrete, centrale use cases at klarlægge de datamæssige og tekniske forudsætninger for at realisere de behov og udfordringer, der allerede arbejdes med på tværs af FDP. Leverance 1.1 skal således bidrage til at klarlægge, hvilke yderligere tiltag der bør overvejes inden for rammerne af FDP, for samlet at fremme et økosystem for forsyningsdata, herunder fx at sætte retning for arbejdet med interoperabilitet og dataudveksling. Afdækningen skal ske gennem tæt involvering af DUG’erne.

Forud for projektets igangsættelse skal kataloget over de use cases og behov, der er identificeret og samlet på tværs af programmet, konsolideres. Formålet er at sikre, at de use cases, der danner grundlag for analysen, afspejler sektorens og anvendernes udfordringer og behov. Hvis dette ikke er tilfældet, kan der være behov for at supplere kataloget. Ligeledes vil use casene som led i analysearbejdet skulle kvalificeres. DUG’erne vil spille en væsentlig rolle i konsolidering og kvalificering af de konkrete use cases. Leverancen gennemføres i to faser: **Første fase** giver et samlet deskriptivt overblik over de datamæssige og tekniske forudsætninger for de udvalgte use cases, herunder den tilhørende konkrete kontekst og de specifikke datakrav. Use cases analyseres i egen kontekst og med henblik på at kunne generalisere databehov og forudsætninger. I leverancens **anden fase** afdækkes mulighederne for at understøtte de identificerede datamæssige og tekniske behov i og på tværs af sektorer. Analysen vil desuden afdække, hvor der allerede findes egnede løsninger, herunder best cases, der fx kunne udbredes til fælles løsninger, og hvor der kunne være behov for tilpasninger eller udvikling af nye løsninger. I det arbejde vil der være fokus på løsninger, der er realiserbare inden for rammerne af FDP. Resultaterne vil danne afsæt for leverance 13 ”*Fælles byggeblokke og standarder for forsyningsområdet”*.

#### Opgaver

**Fase 1:**

* Opstilling af metoderamme for beskrivelse af relevante datamæssige og tekniske forudsætninger.
* Afdækning af datamæssige og tekniske forudsætninger for de valgte use cases mhp. et samlet overblik.

**Fase 2:**

* Analyse af, hvordan datamæssige og tekniske behov i de afdækkede use cases bedst understøttes, herunder gennem fælles løsninger vedr. anvendelsen af data i den enkelte og på tværs af sektorer.

Analysen skal lede frem til et beslutningsoplæg til FFD med forslag til, hvilke tekniske og datamæssige forudsætninger der bør arbejdes videre med for opfyldelsen af FDP-målsætning 1 om ’fremme et sammenhængende dataøkosystem for forsyningsdata’, der understøtter de behov og udfordringer som use casene repræsenterer.

#### Afhængigheder

Det udarbejdede katalog over eksisterende use cases på tværs af FDP, herunder fra anvenderdialogerne og de igangværende eller planlagte DUG-leverancer udgør grundlaget for nærværende leverance. Kataloget over nuværende use cases vil kunne genbesøges og udvides efter behov. Leverancen vil skabe grundlag for det videre arbejde med leverance 13 *Fælles byggeblokke og standarder for forsyningsområdet*.